el el el el el id el el el el el el el el el el pt el el el el en el en el el en el el el el el el en el el el el el el el el el el el zh el el zh el el en el el en el el el
Ένα νέο οικολογικό υλικό, το Koukoutsi Eco-Material, έφτιαξαν ο Χρήστος Βερβέρης (product designer) και η Ειρήνη Μουτσογιάννη (marketing consultant), εφαρμόζοντας τις αρχές της κυκλικής οικονομίας με βασική πρώτη ύλη το κουκούτσι της ελιάς. Το αποτέλεσμα της καινοτόμου ιδέας τους είναι η κατασκευή ενός παραδοσιακού νησιώτικου πάγκου (παγκάκι). Μάλιστα, το πράσινο project θα συμμετέχει στην εφετινή London Design Biennale.
Οι δύο νέοι που αξιοποίησαν το κουκούτσι της ελιάς μίλησαν στη Greenagenda.gr. Όπως εξήγησαν, τον Οκτώβριο του 2020 στον τόπο καταγωγής τους, τη Λέσβο, και συγκεκριμένα στο ορεινό χωριό τους, το Μεγαλοχώρι, γεννήθηκε η ιδέα για ένα νέο οικολογικό υλικό.
«Η μορφολογία της Λέσβου την καθιστά ένα από τους μεγαλύτερους ελαιώνες στον κόσμο με τη μεγαλύτερη αναλογία ελαιόδεντρων ανά κάτοικο. Γεγονός που την κατέστησε το καταλληλότερο μέρος για την έναρξη του νέου eco-material», ανέφερε στη Greenagenda.gr η κ. Μουτσογιάννη.
«Στην εποχή της οικολογικής κρίσης και του προσανατολισμού προς μία κοινωνία περιβαλλοντικής βιωσιμότητας θέλαμε να στείλουμε το δικό μας μήνυμα από μία απομακρυσμένη κουκίδα του ελλαδικού χάρτη προς όλον τον κόσμο», επισήμανε, από την πλευρά του, στη Greenagenda.gr ο κ. Βερβέρης.
Η συνεργασία μεταξύ της London Design Biennale και του Chatham House καθοδηγείται από την αμοιβαία δέσμευση για την προώθηση του διεθνούς διαλόγου για την αναζήτηση λύσεων στις μεγαλύτερες παγκόσμιες προκλήσεις, μεταξύ των οποίων και αυτής της προστασίας του περιβάλλοντος.
«Βλέπουμε λοιπόν ότι το design μπορεί να παίξει σημαντικό ρόλο στον τρόπο που διαχειριζόμαστε τα υλικά και τις πρώτες ύλες. Ένα δημιουργικό και καινοτόμο design concept μπορεί και πρέπει να έχει αξίες αειφορίας και βιωσιμότητας , έτσι ώστε να προτρέπει και το ευρύτερο κοινωνικό σύνολο να υιοθετήσει τέτοιες βιώσιμες πρακτικές», σημείωσε ο κ. Βερβέρης.